title: KOMISIJOS ĮGYVENDINIMO REGLAMENTAS (ES) …/... kuriuo užtikrinamas sklandus hidrofluorangliavandenilių pateikimo rinkai kvotų elektroninio registro veikimas

text:
KOMISIJOS ĮGYVENDINIMO REGLAMENTAS (ES) …/...

               2019 04 25

               kuriuo užtikrinamas sklandus hidrofluorangliavandenilių pateikimo rinkai kvotų elektroninio registro veikimas

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 517/2014 dėl fluorintų šiltnamio efektą sukeliančių dujų, kuriuo panaikinamas Reglamentas (EB) Nr. 842/2006
                  1
               , ypač į jo 17 straipsnio 2 dalį,

               kadangi:

               (1)Reglamento (ES) Nr. 517/2014 17 straipsnyje numatytas centrinis elektroninis registras, skirtas hidrofluorangliavandenilių pateikimo rinkai kvotoms valdyti ir ataskaitoms teikti, įskaitant apie rinkai pateiktą įrangą, kuri pripildyta hidrofluorangliavandenilių, (toliau – registras);

               (2)priėmus Monrealio protokolo dėl ozono sluoksnį ardančių medžiagų Kigalio pakeitimą
                  2
               , nuo 2019 m. sausio 1 d. pilstomų hidrofluorangliavandenilių Sąjungos importui ir eksportui taikoma Monrealio protokolo 4B straipsnyje nustatyta licencijavimo sistema. Pagal šią sistemą licencija laikoma yra įmonės, veikiančios atitinkamai kaip importuotojas arba eksportuotojas, galiojanti registracija registre pagal Reglamentą (ES) Nr. 517/2014;

               (3)siekiant užtikrinti sklandų registro veikimą, svarbu nustatyti reikalavimus privalančioms registruotis įmonėms. Tie reikalavimai, inter alia, turėtų apimti reikalavimą pateikti su šių įmonių finansine ir teisine padėtimi susijusią informaciją. Tokia informacija gali būti reikalinga siekiant užtikrinti veiksmingą kvotų paskirstymą, išvengti kvotų paskirstymo iškraipymo ir užkirsti kelią bandymams apeiti teisės aktų reikalavimus ar jais piktnaudžiauti;

               (4)nustatant registracijos reikalavimus taip pat turėtų būti atsižvelgta į skirtingą įmonių, įgaliojusių vienintelį atstovą pagal Reglamentą (ES) Nr. 517/2014, situaciją;

               (5)siekiant užtikrinti, kad registru būtų veiksmingai įgyvendintas hidrofluorangliavandenilių pateikimo rinkai kvotų mechanizmas, svarbu numatyti apsaugos priemones, skirtas užtikrinti, kad kvotos būtų paskirstomos teisėtai ir sąžiningai. Registro funkcija – palengvinti veiksmingą kvotų mechanizmo įgyvendinimą. Todėl registras turėtų būti sudarytas ir tvarkomas taip, kad galėtų būti naudojamas kaip priemonė, padedanti užkirsti kelią bet kokiam kvotų paskirstymo reikalavimų apėjimui ar piktnaudžiavimui jais. Visų pirma tais atvejais, kai tas (tie) pats (-ys) tikrasis (-ieji) savininkas (-ai) užregistruoja keletą įmonių tikėdamasis (-iesi) gauti didesnę kvotą nei didžiausias kiekis, kurį viena įmonė gali pateikti Sąjungos rinkai pagal Reglamento (ES) Nr. 517/2014 15 straipsnio 1 dalį, tokios užregistruotos įmonės, kurių tikrasis (-ieji) savininkas (-ai) yra tas (tie) pats (-ys), skirstant kvotas pagal to reglamento 16 straipsnio 5 dalį turėtų būti laikomos viena įmone. Tikroji nuosavybė gali būti susijusi su bet kokio tipo juridiniu asmeniu, įskaitant, pavyzdžiui, mažąsias ir vidutines įmones;

               (6)atsižvelgiant į tai, kad įmonių steigimą ir veiklą reglamentuoja nacionaliniai įstatymai ir taisyklės, Komisijai reikia valstybių narių pagalbos, kad galėtų įvertinti, ar norinčių registruotis įmonių pateikta informacija yra išsami ir tiksli. Todėl, siekiant užtikrinti sklandų registro veikimą, turėtų būti reikalaujama, kad valstybės narės bendradarbiautų ir keistųsi informacija su Komisija;

               (7)Komisija turi užtikrinti, kad pagal Reglamento (ES) Nr. 517/2014 17 straipsnį pateikti asmens duomenys būtų tvarkomi pagal Europos Parlamento ir Tarybos reglamentą (ES) Nr. 2018/1725
                  3
               ;

               (8)šiame reglamente nustatytos priemonės atitinka pagal Reglamento (EB) Nr. 517/2014 24 straipsnio 1 dalį įsteigto komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Dalykas

               Šiuo reglamentu nustatomi bendrieji praktiniai registracijos pagal Reglamento (ES) Nr. 517/2014 17 straipsnio 1 dalį sukurtame registre reikalavimai.

               2 straipsnis

               Terminų apibrėžtys

               Tikrasis savininkas – Europos Parlamento ir Tarybos direktyvos (ES) 2015/849
                  4
                3 straipsnio 6 dalyje apibrėžtas tikrasis savininkas.

               3 straipsnis

                Registruojantis registre taikomi informacijos reikalavimai

               1.Sąjungoje įsisteigusios įmonės, norinčios būti užregistruotos registre, pateikia Komisijai šią informaciją:

               a)įmonės pavadinimą ir teisinę formą, nurodytus atitinkamuose oficialiuose pagal nacionalinės teisės aktus ir praktiką išduotuose dokumentuose;

               b)visą įmonės adresą, įskaitant gatvės pavadinimą ir pastato numerį, pašto kodą, miesto ir šalies pavadinimą;

               (c)įmonės telefono numerį, įskaitant tarptautinį šalies kodą;

               d)įmonės PVM mokėtojo kodą;

               e)įmonės ekonominės veiklos vykdytojo registracijos ir identifikavimo (EORI) kodą, jei yra;

               f)vieno kontaktinio asmens, kuris atitinka i ir ii punktuose nurodytas sąlygas, vardą, pavardę ir elektroninį adresą, kuriuo tas asmuo naudojasi profesiniais tikslais ir kuriame, jei įmanoma, aiškiai matyti ryšys su įmone:

               i)jis yra įmonės tikrasis savininkas arba yra samdomas darbuotojas;

               ii)jis yra įgaliotas įmonės vardu taip vykdyti visas su registru susijusias pareigas ir veiklą, kad jie taptų teisiškai privalomi įmonei;

               g)trumpą įmonės verslo veiklos aprašymą;

               h)įmonės ketinimo registruotis registre rašytinį patvirtinimą, pasirašytą įmonės tikrojo savininko arba įmonės darbuotojo, įgalioto daryti teisiškai saistančius pareiškimus įmonės vardu;

               i)įmonės banko sąskaitos duomenys, patvirtinti banko atstovo pasirašytu dokumentu, arba oficialus pastarųjų 3 mėnesių laikotarpį apimantis banko sąskaitos išrašas, susijęs su Sąjungos banko sąskaita, kuria įmonė naudojasi savo verslo veiklai.

               2.Ne Sąjungoje įsisteigusios įmonės, kurios įgaliojo vienintelį atstovą, kaip nurodyta Reglamento (ES) Nr. 517/2014 16 straipsnio 5 dalyje, norinčios būti užregistruotos registre, pateikia Komisijai šią informaciją:

               a)1 dalies a, b ir c punktuose nurodytą informaciją, tačiau ne tik apie įmonę, bet ir apie vienintelį atstovą; a punkte nurodyta informacija abiem atvejais pateikiama kartu su atitinkamu oficialiu dokumentu, kuriame nurodytas pavadinimas ir teisinė forma, ir to dokumento patvirtintu vertimu į anglų kalbą;

               b)1 dalies d, e ir i punktuose nurodytą informaciją, bet ne apie įmonę, o apie vienintelį atstovą;

               c)vieno kontaktinio asmens, kuris atitinka i ir ii punktuose nurodytas sąlygas, vardą, pavardę ir elektroninį adresą, kuriuo tas asmuo naudojasi profesiniais tikslais ir kuriame, jei įmanoma, aiškiai matyti ryšys su vieninteliu atstovu:

               i)jis yra vienintelio atstovo tikrasis savininkas arba samdomas darbuotojas;

               ii)jis yra įgaliotas įmonės ir vienintelio atstovo vardu taip vykdyti visas su registru susijusias pareigas ir veiklą, kad jie taptų teisiškai privalomi ir įmonei, ir vieninteliam atstovui;

               d)vienintelio atstovo elektroninio pašto adresą;

               e)trumpą įmonės verslo veiklos aprašymą;

               f)1 dalies h punkte nurodytą rašytinį patvirtinimą, papildomai pasirašytą vienintelio atstovo tikrojo savininko arba jo darbuotojo, įgalioto daryti teisiškai saistančius pareiškimus vienintelio atstovo vardu;

               3.Tam, kad tam tikrais metais būtų galima pateikti deklaraciją pagal Reglamento (ES) Nr. 517/2014 16 straipsnio 2 arba 4 dalį, registravimosi registre paraiškos pateikimo ir užpildymo terminai turi būti tokie, kaip nurodyta pranešime, kurį Komisija turi paskelbti pagal to reglamento 16 straipsnio 2 dalies trečią pastraipą.

               4.Iki įsigaliojant šiam reglamentui įregistruotos įmonės 1 arba 2 dalyje nurodytą informaciją (atsižvelgiant į tai, kuri dalis taikoma) pateikia per 3 mėnesius nuo šio reglamento įsigaliojimo dienos, nebent ji jau įrašyta į registrą.

               4 straipsnis

               Registruojantis registre taikomi papildomi informacijos reikalavimai

               1.Komisija gali paprašyti įmonės pateikti informaciją apie įmonės tikrojo (-ųjų) savininko (-ų) tapatybę ir, jei taikoma, įmonės vienintelio atstovo tapatybę, įskaitant informaciją apie tikrosios nuosavybės rūšį ir kontrolės, kurią kiekvienas toks savininkas turi teisę vykdyti, rūšį ir lygį.

               2.Komisija taip pat gali, jei tai pagrįsta atlikus preliminarų pagal 3 straipsnį ir, jei taikoma, pagal šio straipsnio 1 dalį pateiktos informacijos vertinimą, paprašyti įmonės pateikti:

               a)papildomos informacijos arba patvirtinamuosius dokumentus, kuriais įrodoma, kad pagal 3 straipsnį arba, jei taikoma, šio straipsnio 1 dalį pateikta informacija yra tiksli ir išsami;

               b)praėjusių metų įmonės finansinę atskaitomybę arba, jei tokios informacijos nėra, įrodymą, kad turima pakankamai lėšų būsimai veiklai, dėl kurios įmonė nori registruotis registre, vykdyti;

               c)įmonės būsimos veiklos verslo planą ir ankstesnės verslo veiklos apžvalgą;

               d)dokumentą, kuriuo patvirtinama įmonės valdymo struktūra;

               e)informaciją apie visus ryšius, pavyzdžiui, teisinius, ekonominius ar fiskalinius ryšius su kitomis įmonėmis arba su kitų įmonių tikraisiais savininkais, kurie pateikė registracijos prašymą arba jau yra įregistruoti registre.

               3.Prireikus Komisija gali pareikalauti, kad bet kokia papildoma informacija ar patvirtinamieji dokumentai, kurių pagal 2 dalį paprašyta iš įmonių, įgaliojusių vienintelį atstovą, būtų pateikta kartu su patvirtintu vertimu į anglų kalbą.

               4.Įmonės visą informaciją ar patvirtinamuosius dokumentus, kurių pareikalauta pagal šį straipsnį, pateikia per 10 darbo dienų nuo pareikalavimo dienos arba per ilgesnį laikotarpį, kurį Komisija gali patvirtinti gavusi tinkamai pagrįstą įmonės prašymą pratęsti terminą.

               5 straipsnis

               Pareiga atnaujinti informaciją

               Registre įregistruotos įmonės užtikrina, kad pagal šį reglamentą jų pačių arba jų vardu pateikta informacija visada atspindėtų esamą padėtį, ir kaskart, kai tokia informacija pasikeičia, tampa neišsami arba netiksli, Komisijai pateikia atnaujintą informaciją.

               6 straipsnis

               Atsisakymas registruoti, registracijos sustabdymas ir panaikinimas

               1.Komisija gali atsisakyti užregistruoti įmonę registre arba sustabdyti jos registraciją, jeigu nesilaikoma tai įmonei taikomų šio reglamento reikalavimų arba jei kuri nors įmonės arba jos vardu pagal šį reglamentą pateikta informacija ar pagrindžiamieji dokumentai yra netikslūs ar neišsamūs. Tokia įmonė ir atitinkamos valstybės narės kompetentinga institucija per registrą informuojama apie atsisakymo užregistruoti arba registracijos sustabdymo priežastis.

               2.Jeigu įmonės registracija sustabdoma pagal 1 dalį, Komisija panaikina sustabdymą ir atnaujina registraciją, kai įmonė vėl laikosi jai taikomų šio reglamento reikalavimų arba, jei taikoma, pagal šį reglamentą pačios įmonės arba jos vardu pateikta informacija arba patvirtinamieji dokumentai atnaujinami taip, kad jie vėl yra tikslūs ir išsamūs.

               3.Komisija įmonių registraciją panaikina tais atvejais, kai sąmoningai pateikiama klaidinga informacija arba jei po laikino sustabdymo įmonė vis nepateikia pagal šį reglamentą reikalaujamos informacijos arba jos neatnaujina. Tokia įmonė ir atitinkamos valstybės narės kompetentinga institucija per registrą informuojamos apie registracijos panaikinimo priežastis.

               7 straipsnis

               Įmonės, kurių tikrasis (-ieji) savininkas (-ai) yra tas (tie) pats (-ys)

               1.Skirstant hidrofluorangliavandenilių pateikimo rinkai kvotas pagal Reglamento (ES) Nr. 517/2014 16 straipsnio 5 dalį, visos įmonės, kurių tikrasis (-ieji) savininkas (-ai) yra tas (tie) pats (patys), laikomos vienu deklarantu pagal to reglamento 16 straipsnio 2 ir 4 dalis. Tas vienas deklarantas – tai įmonė, kuri buvo registruota pirmoji, arba, jei aktualu, kita tikrojo savininko nurodyta registruota įmonė. Perskaičiuojant pamatines vertes pagal Reglamento (ES) Nr. 517/2014 16 straipsnio 3 dalį, visos įmonės, kurių tikrasis (-ieji) savininkas (-ai) yra tas (tie) pats (-ys), laikomos vienu importuotoju arba gamintoju. Tas vienas importuotojas arba gamintojas – tai įmonė, kuri buvo registruota pirmoji, arba atitinkamais atvejais kita tikrojo savininko nurodyta registruota įmonė.

               2.Jei 1 dalis įmonei taikoma du deklaracijos laikotarpius, Komisija panaikina įmonių, kurių tikrasis (-ieji) savininkas (-ai) yra tas (tie) pats (-ys), registracijas, išskyrus tą įmonę, kuri įregistruota pirmoji arba atitinkamais atvejais tą registruotą įmonę, kurią nurodė tikrasis savininkas, nebent pagal Reglamentą (ES) Nr. 517/2014 yra kitų įsipareigojimų, dėl kurių registracija registre yra būtina.

               8 straipsnis

               Keitimasis informacija

               Paprašytos valstybės narės bendradarbiauja ir keičiasi informacija su Komisija, kai to reikia siekiant įvertinti, ar norinčių registruotis įmonių pagal šį reglamentą pateikta informacija, visų pirma susijusi su nacionalinės teisės aktais ir praktika, yra išsami ir tiksli.

               9 straipsnis

               1.Registre tvarkomų įmonių asmens duomenys gali būti saugomi ne ilgiau kaip 5 metus nuo registracijos panaikinimo pagal 6 straipsnio 3 dalį.

               2.Komisija techninėmis priemonėmis užtikrina, kad, laikantis 1 dalies, asmens duomenys būtų ištrinti.

               10 straipsnis

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2019 04 25

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 150, 2014 5 20, p. 195.

                     (2)

                        2017 m. liepos 17 d. Tarybos sprendimas (ES) 2017/1541 dėl Monrealio protokolo dėl ozono sluoksnį ardančių medžiagų Kigalio pakeitimo sudarymo Europos Sąjungos vardu (OL L 236, 2017 9 14, p. 1).

                     (3)

                        2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).

                     (4)

                        2015 m. gegužės 20 d. Europos Parlamento ir Tarybos direktyva (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB, OL L 141, 2015 6 5, p. 73.


title: KOMISIJOS ĮGYVENDINIMO REGLAMENTAS (ES) …/... kuriuo dėl paruoštų arba konservuotų gaminių iš skumbrių filė ir dėl paruoštų arba konservuotų gaminių iš paprastųjų skumbrinių tunų ar skersadryžių skumbrinių tunų filė Žaliajam Kyšuliui laikinai leidžiama nukrypti nuo lengvatinės kilmės taisyklių, nustatytų Deleguotajame reglamente (ES) 2015/2446

text:
KOMISIJOS ĮGYVENDINIMO REGLAMENTAS (ES) …/...

               2019 04 17

               kuriuo dėl paruoštų arba konservuotų gaminių iš skumbrių filė ir dėl paruoštų arba konservuotų gaminių iš paprastųjų skumbrinių tunų ar skersadryžių skumbrinių tunų filė Žaliajam Kyšuliui laikinai leidžiama nukrypti nuo lengvatinės kilmės taisyklių, nustatytų Deleguotajame reglamente (ES) 2015/2446

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas
                  1
               , ypač į jo 64 straipsnio 6 dalį ir 66 straipsnio b punktą,

               kadangi:

               (1)Žaliasis Kyšulys yra šalis, kuriai taikoma bendroji lengvatų sistema, Europos Parlamento ir Tarybos reglamente (ES) Nr. 978/2012
                  2
                nurodyta kaip BLS. Komisijos įgyvendinimo reglamentu (ES) Nr. 439/2011
                  3
                Žaliajam Kyšuliui buvo leista taikyti nuo Komisijos reglamente (EEB) Nr. 2454/93
                  4
                pateiktos kilmės statusą turinčių produktų sąvokos apibrėžties, naudojamos BLS tikslais, nukrypti leidžiančią nuostatą. Nukrypti leidžianti nuostata buvo taikoma metiniam 2 500 tonų paruoštų arba konservuotų gaminių iš skumbrių filė ir 875 tonų paruoštų arba konservuotų gaminių iš paprastųjų skumbrinių tunų ar skersadryžių skumbrinių tunų filė kiekiui. Pagal nukrypti leidžiančią nuostatą neviršijant minėtų kiekių, šie produktai buvo laikomi Žaliojo Kyšulio kilmės produktais, net jeigu jie pagaminti iš kilmės statuso neturinčių žuvų, bet pagaminti Žaliajame Kyšulyje. Nukrypti leidžiančios nuostatos galiojimo terminas buvo pratęstas tris kartus ir baigėsi 2018 m. gruodžio 31 d.
                  5
               ;

               (2)2018 m. spalio 22 d. raštu Žaliasis Kyšulys pateikė prašymą pratęsti šios nukrypti leidžiančios nuostatos, susijusios su tais pačiais metiniais kiekiais, galiojimą iki kol įsigalios naujas Sąjungos ir Vakarų Afrikos ekonominės partnerystės susitarimas (EPS), parafuotas 2014 m. birželio 30 d. Dėl kumuliacijos taisyklių naujasis susitarimas leis Žaliojo Kyšulio žuvų perdirbimo pramonės subjektams laikytis lengvatinės kilmės taisyklių, naudojant kitų Vakarų Afrikos valstybių kilmės žuvis;

               (3)nuo 2008 m. Žaliajam Kyšuliui pagal nukrypti leidžiančią nuostatą suteiktos bendros metinės kvotos labai padėjo pagerinti šios šalies žuvų perdirbimo sektoriaus padėtį. Šios kvotos taip pat iš dalies padėjo atgaivinti Žaliojo Kyšulio nedidelių žvejybos laivų laivyną, kuris šaliai yra gyvybiškai svarbus;

               (4)prašyme pateikti argumentai rodo, kad netaikant nukrypti leidžiančios nuostatos Žaliojo Kyšulio žuvų perdirbimo pramonės galimybė toliau eksportuoti produktus į Sąjungą pagal BLS iš esmės sumažėtų, o tai galėtų trukdyti vystytis Žaliojo Kyšulio nedidelių pelaginės žvejybos laivų laivynui;

               (5)reikia numatyti daugiau laiko jau pasiektiems Žaliojo Kyšulio pastangų atgaivinti vietos žvejybos laivyną rezultatams konsoliduoti. Nustačius nukrypti leidžiančią nuostatą, Žaliasis Kyšulys turėtų pakankamai laiko užtikrinti atitiktį lengvatinės prekių kilmės statuso įgijimo taisyklėms;

               (6)atsižvelgiant į laikiną nuo produktų kilmės sąvokos apibrėžties nukrypti leidžiančių nuostatų pobūdį, nukrypti leidžianti nuostata, susijusi su metiniu 2 500 tonų paruoštų arba konservuotų gaminių iš skumbrių filė ir 875 tonų paruoštų arba konservuotų gaminių iš paprastųjų skumbrinių tunų ar skersadryžių skumbrinių tunų filė kiekiu, turėtų būti suteikta dvejiems metams arba kol įsigalios Sąjungos ir Vakarų Afrikos EPS. Tačiau, jeigu susitarimas įsigaliotų iki 2020 m. gruodžio 31 d., nukrypti leidžiančios nuostatos galiojimas turėtų baigtis dieną prieš EPS su Vakarų Afrika įsigaliojimą;

               (7)šio reglamento priede nustatyti kiekiai administruojami vadovaujantis Komisijos įgyvendinimo reglamento (ES) 2015/2447
                  6
                49–54 straipsniais, kuriais reglamentuojamas tarifinių kvotų administravimas;

               (8)nukrypti leidžiančią nuostatą turėtų būti leidžiama taikyti su sąlyga, kad Žaliojo Kyšulio muitinė imsis reikiamų priemonių eksportuojamų produktų, kuriems taikoma nukrypti leidžianti nuostata, kiekio patikrinimams atlikti ir kad ji Komisijai perduos kiekio, dėl kurio pagal šį reglamentą išduoti A formos prekių kilmės sertifikatai, ataskaitą ir tų sertifikatų serijos numerius. Jei registruotųjų eksportuotojų (REX) sistema pagal Komisijos įgyvendinimo reglamento (ES) 2015/2447 79 straipsnį Žaliajame Kyšulyje būtų pradėta taikyti 2019 m., ta pati taisyklė turėtų būti taikoma ir registruotųjų eksportuotojų surašytiems pareiškimams apie prekių kilmę;

               (9)šiame reglamente numatytos priemonės turėtų įsigalioti kitą dieną po jo paskelbimo, siekiant atsižvelgti į Žaliojo Kyšulio padėtį ir leisti šiai šaliai ilgiau nedelsiant naudotis nukrypti leidžiančia nuostata;

               (10)šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Nukrypstant nuo Deleguotojo reglamento (ES) 2015/2446 41 straipsnio b punkto ir 45 straipsnio, Žaliajame Kyšulyje iš kilmės statuso neturinčių žuvų pagaminti paruošti arba konservuoti gaminiai iš skumbrių filė ir paprastųjų skumbrinių tunų ar skersadryžių skumbrinių tunų filė, kurių KN kodai yra 1604 15 11, ex 1604 19 97 ir 1604 20 90, laikomi Žaliojo Kyšulio kilmės produktais pagal šio reglamento 2, 3 ir 4 straipsnius.

               2 straipsnis

               1.Nukrypti leidžianti nuostata taikoma produktams, eksportuotiems iš Žaliojo Kyšulio ir deklaruotiems išleidimui į laisvą apyvartą Sąjungoje įforminti, nuo 2019 m. sausio 1 d. iki

               (a)2020 m. gruodžio 31 d. arba,

               (b)jeigu 2014 m. birželio 30 d. parafuotas Sąjungos ir Vakarų Afrikos ekonominės partnerystės susitarimas (EPS) įsigaliotų 2020 m. gruodžio 31 d. arba anksčiau, – iki dienos prieš EPS įsigaliojimą.

               2.Nukrypti leidžianti nuostata taikoma produktų kiekiui, neviršijančiam priede nurodyto metinio kiekio.

               3.Nukrypti leidžianti nuostata taikoma, jeigu laikomasi Deleguotojo reglamento (ES) 2015/2446 43 straipsnyje nustatytų sąlygų.

               3 straipsnis

               Šio reglamento priede nustatyti kiekiai administruojami vadovaujantis Komisijos įgyvendinimo reglamento (ES) 2015/2447 49–54 straipsniais, kuriais reglamentuojamas tarifinių kvotų administravimas.

               4 straipsnis

               Nukrypti leidžiančią nuostatą leidžiama taikyti toliau nurodytomis sąlygomis:

               1.   Žaliojo Kyšulio muitinė imasi 1 straipsnyje nurodytų eksportuojamų produktų kiekio patikrinimams atlikti būtinų priemonių.

               2.   A formos prekių kilmės sertifikato, išduoto Žaliojo Kyšulio kompetentingų institucijų remiantis šiuo reglamentu, 4 langelyje įrašomas šis tekstas: „Nukrypti leidžianti nuostata – Komisijos įgyvendinimo reglamentas (ES) xxx/2019“. Jei Žaliajame Kyšulyje 2019 m. bus pradėta taikyti registruotųjų eksportuotojų (REX) sistema, šis tekstas turės būti įrašomas į registruotųjų eksportuotojų surašomus pareiškimus apie prekių kilmę.

               3.   Žaliojo Kyšulio kompetentingos institucijos kas ketvirtį Komisijai pateikia kiekio, dėl kurio pagal šį reglamentą išduoti kilmės sertifikatai ir (arba) surašyti pareiškimai apie prekių kilmę, ataskaitą ir tų kilmės įrodymų serijos numerius.

               5 straipsnis

               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

               Jis taikomas nuo 2019 m. sausio 1 d.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2019 04 17

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 269, 2013 10 10, p. 1.

                     (2)

                        2012 m. spalio 25 d. Europos Parlamento ir Tarybos reglamentas (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (OL L 303, 2012 10 31, p. 1).

                     (3)

                        2011 m. gegužės 6 d. Komisijos įgyvendinimo reglamentas (ES) Nr. 439/2011, kuriuo dėl kilmės statusą turinčių produktų sąvokos bendrojoje lengvatinių muitų tarifų sistemoje apibrėžties leidžiama nukrypti nuo Reglamento (EEB) Nr. 2454/93, kad būtų atsižvelgta į ypatingą Žaliojo Kyšulio padėtį, susijusią su tam tikrų žuvininkystės produktų eksportu į Europos Sąjungą (OL L 119, 2011 5 7, p. 1).

                     (4)

                        1993 m. liepos 2 d. Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (OL L 253, 1993 10 11, p. 1).

                     (5)

                        2017 m. birželio 8 d. Komisijos įgyvendinimo reglamentas (ES) 2017/968 (OL L 146, 2017 6 9, p. 13).

                     (6)

                        2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).

    ---documentbreak---

               PRIEDAS

                        Kvotos Nr.

                        KN kodas

                        Prekių aprašymas

                        Laikotarpiai

                        Metinis kiekis (neto masė tonomis)

                        09.1647

                        1604 15 11

                        ex 1604 19 97

                        Paruošti arba konservuoti gaminiai iš skumbrių (Scomber scombrus, Scomber japonicus, Scomber colias) filė

                        Nuo 2019 01 01 iki pagal 2 straipsnio 1 dalį nustatytos datos

                        2 500 tonų

                        09.1648

                        ex 1604 19 97

                        1604 20 90

                        Paruošti arba konservuoti gaminiai iš paprastųjų skumbrinių tunų ar skersadryžių skumbrinių tunų (Auxis thazard, Auxis rochei) filė

                        Nuo 2019 01 01 iki pagal 2 straipsnio 1 dalį nustatytos datos

                        875 tonos


title: KOMISIJOS ĮGYVENDINIMO REGLAMENTAS (ES) …/... kuriuo dėl tam tikrų kategorijų naujų keleivinių automobilių WLTP CO2 kiekio verčių pateikimo ir koreliacijos priemonėje naudojamų pradinių duomenų koregavimo iš dalies keičiamas Įgyvendinimo reglamentas (ES) 2017/1153

text:
KOMISIJOS ĮGYVENDINIMO REGLAMENTAS (ES) …/...

               2019 10 31

               kuriuo dėl tam tikrų kategorijų naujų keleivinių automobilių WLTP CO2 kiekio verčių pateikimo ir koreliacijos priemonėje naudojamų pradinių duomenų koregavimo iš dalies keičiamas Įgyvendinimo reglamentas (ES) 2017/1153

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, kuriuo nustatomos naujų lengvųjų komercinių transporto priemonių išmetamų teršalų normos pagal Sąjungos integruotą principą mažinti lengvųjų transporto priemonių išmetamo CO2 kiekį
                  1
               , ypač į jo 8 straipsnio 9 dalies pirmą pastraipą ir 13 straipsnio 7 dalies pirmą pastraipą,

               kadangi:

               (1)Europos Parlamento ir Tarybos reglamente (ES) 2019/631
                  2
                nustatyta, kad viso ES naujų keleivinių automobilių parko išmetamo CO2 normos 2025 ir 2030 metams turi būti apskaičiuojamos remiantis išmetamu CO2 kiekiu, išmatuotu pagal Komisijos reglamentą (ES) 2017/1151
                  3
                dėl naujų keleivinių automobilių, registruotų 2020 m. (toliau – išmatuotos išmetamo CO2 kiekio vertės);

               (2)Komisijos įgyvendinimo reglamente (ES) 2017/1153
                  4
                nustatytos taisyklės, pagal kurias gamintojai apskaičiuoja ir pateikia išmatuotas išmetamo CO2 kiekio vertes. Tačiau būtina išsamiau nurodyti, kaip šios vertės turi būti nustatomos, visų pirma iš vidaus įkraunamų hibridinių elektra varomų transporto priemonių (NOVC-HEV) ir iš išorės įkraunamų hibridinių elektra varomų transporto priemonių (OVC-HEV) atveju;

               (3)be to, reikėtų paaiškinti, kaip reikia nustatyti išmatuotą išmetamo CO2 kiekio vertes, jeigu tipo patvirtinimo tikslu yra atliekami keli išmetamo CO2 kiekio bandymai;

               (4)NOVC-HEV ir OVC-HEV transporto priemonių išmetamo CO2 kiekio koreliacija turėtų būti nustatoma remiantis fiziniais transporto priemonių bandymais, o ne koreliacijos priemone atliktu modeliavimu, nes koreliacijos priemonę pritaikyti taip, kad būtų galima atsižvelgti į tokias transporto priemonių technologijas, sudėtinga. Siekiant užtikrinti veiksmingą koreliacijos rezultatų patikrinimą, su tomis transporto priemonėmis susiję techniniai bandymų duomenys turėtų būti pateikiami Komisijai taip pat, kaip ir tradicinių transporto priemonių atveju;

               (5)todėl Įgyvendinimo reglamentas (ES) 2017/1153 turėtų būti atitinkamai iš dalies pakeistas;

               (6)šiame reglamente nustatytos priemonės atitinka Klimato kaitos komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Įgyvendinimo reglamentas (ES) 2017/1153 iš dalies keičiamas taip:

               (1)7a straipsnis iš dalies keičiamas taip:

               (a)1 dalies pirma pastraipa pakeičiama taip:

               „Gamintojai apskaičiuoja kiekvieno 2020 m. užregistruoto naujo keleivinio automobilio bendrą arba, kai taikoma, svertinį bendrą išmetamo CO2 kiekį, nustatytą kaip MCO2, measured, pagal šias lygtis:

               (a)tik vidaus degimo varikliu varomoms transporto priemonėms:

               pagal Reglamento (ES) 2017/1151 XXI priedo 7 papildomo priedo 3.2.3.2.4 punkto antroje pastraipoje pateiktą MCO2-ind apskaičiavimo lygtį, kur nariai MCO2-H ir MCO2-L atitinkamai interpoliacijos šeimai pakeičiami iš EB tipo patvirtinimo sertifikato 2.5.1.1.3 (transporto priemonės H) ir 2.5.1.2.3 (transporto priemonės L) įrašų paimtomis MCO2,C,5 vertėmis (bendromis), kaip parodyta Reglamento (ES) 2017/1151 I priedo 4 priedėlyje pateiktame pavyzdyje;

               (b)iš vidaus įkraunamoms hibridinėms elektra varomoms transporto priemonėms (NOVC-HEV):

               pagal lygtį: MCO2-measured = MCO2-L,C,5 + Kind x (MCO2-H,C,5 – MCO2-L,C,5)

               čia:

               MCO2-L,C,5
                     – iš EB tipo patvirtinimo sertifikato 2.5.1.2.3 įrašo paimta atitinkamos interpoliacijos šeimos MCO2,C,5 vertė (bendra), kaip parodyta Reglamento (ES) 2017/1151 I priedo 4 priedėlyje pateiktame pavyzdyje;

               Kind
                     – aptariamos atskiros transporto priemonės interpoliacijos koeficientas per taikomą WLTP bandymo ciklą, kaip nurodyta Reglamento (ES) 2017/1151 XXI priedo 8 papildomo priedo 4.5.3 punkte;

               MCO2-H,C,5
                     – iš EB tipo patvirtinimo sertifikato 2.5.1.1.3 įrašo paimta atitinkamos interpoliacijos šeimos MCO2,C,5 vertė (bendra), kaip parodyta Reglamento (ES) 2017/1151 I priedo 4 priedėlyje pateiktame pavyzdyje;

               (c)iš išorės įkraunamoms hibridinėms elektra varomoms transporto priemonėms (OVC-HEV):

               pagal lygtį: MCO2-measured = MCO2-L,C,5 + Kind x (MCO2-H,C,5 – MCO2-L,C,5)

               čia:

               MCO2-L,C,5, MCO2-H,C,5
                     – atitinkamai interpoliacijos šeimai nustatomi pagal Reglamento (ES) 2017/1151 XXI priedo 8 papildomo priedo 4.1.3.1 punkte pateiktą formulę, kur narys Mi,CDj  pakeičiamas iš transporto priemonių H ir L, jei taikoma, EB tipo patvirtinimo sertifikato 2.5.3.2 įrašo paimta MCO2,CD verte (bendra), o narys Mi,CS  pakeičiamas iš transporto priemonių H, L ar M, jei taikoma, EB tipo patvirtinimo sertifikato 2.5.3.1 įrašo paimta MCO2,C,5 bendra verte;

               Kind
                     – aptariamos atskiros transporto priemonės interpoliacijos koeficientas per taikomą WLTP bandymo ciklą, kaip nustatyta Reglamento (ES) 2017/1151 XXI priedo 8 papildomo priedo 4.5.3 punkte.“;

               (b)įterpiama 1a dalis:

               „1a. Jei EB tipo patvirtinimo sertifikato 2.5.1.1.3, 2.5.1.2.3, 2.5.3.1 arba 2.5.3.2 įrašuose įrašyta daugiau nei viena išmatuota vertė, 1 dalyje nurodytos MCO2,C,5 arba MCO2,CD  vertės šios nuostatos taikymo tikslu nustatomos taip:

               (a)vieno matavimo atveju – bendra vertė, užregistruota atlikus 1 bandymą;

               (b)dviejų matavimų atveju – dviejų bendrų verčių, užregistruotų atlikus 1 ir 2 bandymus, vidurkis;

               (c)trijų matavimų atveju – trijų bendrų verčių, užregistruotų atlikus 1, 2 ir 3 bandymus, vidurkis.“;

               (2)I priedas iš dalies keičiamas taip:

               (a)2.1 punkto antros pastraipos paskutinis sakinys pakeičiamas taip:

               „Iš vidaus įkraunamų hibridinių elektra varomų transporto priemonių (NOVC-HEV) ir iš išorės įkraunamų hibridinių elektra varomų transporto priemonių (OVC-HEV) atveju 3 skirsnio tikslais naudotinos NEDC CO2 kiekio pamatinės vertės nustatomos fiziniais transporto priemonių bandymais, o ne koreliacijos priemone atliekamu modeliavimu. Fiziniai matavimai atliekami pagal atitinkamas šiame priede nustatytas nuostatas, susijusias su fiziniais transporto priemonių bandymais. Fizinių transporto priemonių bandymų pradiniai duomenys nustatomi ir pateikiami tipo patvirtinimo institucijai arba, jei taikytina, techninei tarnybai, pagal 2.4 punktą.“;

               (b)2.2a punkto a papunktis pakeičiamas taip:

                „a) išmetamo CO2 masės WLTP bandymų rezultatų korekcija pagal Reglamento (ES) 2017/1151 XXI priedo 6 papildomo priedo 2 priedėlį ir 8 papildomo priedo 2 priedėlį taikoma visiems tokių bandymų rezultatams, neatsižvelgiant į to reglamento XXI priedo 6 papildomo priedo 2 priedėlio 3.4.4 punkto a papunkčio ir 8 papildomo priedo 2 priedėlio 1.1.4 punkto a papunkčio nuostatas;“;

               (c)2.4 punkto 1 lentelė iš dalies keičiama taip:

                i)24 eilutės antros skilties „Koreliacijos priemonėje naudojami pradiniai duomenys“ tekstas pakeičiamas tekstu „Pagalbinio akumuliatoriaus talpa“;

                ii)38–41 eilučių įrašai pakeičiami taip:

                        „38

                        WLTP 1 etapo CO2 kiekio vertė (įkrovos palaikymo režimo sąlygomis gauta vertė NOVC ir OVC-HEV atveju)

                        gCO2/km

                        Reglamento (ES) 2017/1151

                        I priedo 8a priedėlio 2.1.1.2.1 punktas

                        Nekoreguota išmatuota vertė MCO2,p,1 mažo greičio etapu

                        39

                        WLTP 2 etapo CO2 kiekio vertė (įkrovos palaikymo režimo sąlygomis gauta vertė NOVC ir OVC-HEV atveju)

                        gCO2/km

                        Ten pat

                        Nekoreguota išmatuota vertė MCO2,p,1 vidutinio greičio etapu

                        40

                        WLTP 3 etapo CO2 kiekio vertė (įkrovos palaikymo režimo sąlygomis gauta vertė NOVC ir OVC-HEV atveju)

                        gCO2/km

                        Ten pat

                        Nekoreguota išmatuota vertė MCO2,p,1 didelio greičio etapu

                        41

                        WLTP 4 etapo CO2 kiekio vertė (įkrovos palaikymo režimo sąlygomis gauta vertė NOVC ir OVC-HEV atveju)

                        gCO2/km

                        Ten pat

                        Nekoreguota išmatuota vertė MCO2,p,1 labai didelio greičio etapu“

               iii)60 eilutės antros skilties „Koreliacijos priemonėje naudojami pradiniai duomenys“ tekstas pakeičiamas tekstu „WLTP kintamosios srovės generatoriaus (DC / DC keitiklis – žemosios įtampos pusė – NOVC ir OVC-HEV atveju) srovė“;

               iv)61 eilutės antros skilties „Koreliacijos priemonėje naudojami pradiniai duomenys“ tekstas pakeičiamas tekstu „Pagalbinio akumuliatoriaus srovė“;

               v)75 eilutė išbraukiama;

               vi)77 eilutė pakeičiama taip:

                        „77

                        Transporto priemonės H ir (arba) L išmatuota ir pakoreguota WLTP CO2 kiekio vertė (įkrovos palaikymo režimo sąlygomis gauta vertė NOVC ir OVC-HEV atveju)

                        g/km

                        Reglamento (ES) 2017/1151 I priedo 8a priedėlio 2.1.1.2.1 punktas

                        Transporto priemonių H ir L bendros išmatuotos išmetamo CO2 kiekio vertės, gautos atlikus visas taikytinas korekcijas, MCO2,C,5. Jeigu buvo atlikti 2 ir 3 WLTP bandymai, pateikiami visi išmatuoti rezultatai (išskyrus NOVC ir OVC-HEV transporto priemonių rezultatus – jų atveju pateikiama tik galutinė tipo patvirtinimo vertė).“

               vii)įterpiamos šios 79–101 eilutės:

                        „79

                        WLTP įkrovos naudojimo režimo sąlygomis išmetamo CO2 kiekio rezultatai (bendri)

                        gCO2/km

                        Reglamento (ES) 2017/1151 I priedo 4 priedėlio 2.5.3.2 punktas

                        Bendra įkrovos naudojimo režimo sąlygomis išmetamo CO2 masė MCO2,CD (vidutinės 2 ir 3 bandymų vertės) atliekant I tipo bandymą, apskaičiuota pagal Reglamento (ES) 2017/1151 XXI priedo 8 papildomo priedo 4.1.2 punktą (tik OVC-HEV)

                        80

                        WLTP atsižvelgiant į naudingumo koeficientą pakoreguotas bendras išmetamo CO2 kiekis (išmatuotas)

                        gCO2/km

                        Apskaičiuojamas pagal Reglamento (ES) 2017/1151 XXI priedo 8 papildomo priedo 4.1.3.1 punktą

                        Apskaičiuoti svertiniai bendri rezultatai (išmatuoti), kaip aprašyta šio reglamento 7a straipsnio 1 dalies c punkte (tik OVC-HEV)

                        81

                        WLTP atsižvelgiant į naudingumo koeficientą pakoreguotas bendras išmetamo CO2 kiekis (deklaruotas)

                        gCO2/km

                        EB tipo patvirtinimo sertifikato 2.5.3.3 įrašas

                        Apskaičiuoti svertiniai bendri rezultatai (deklaruoti), paimti iš EB tipo patvirtinimo sertifikato 2.5.3.3 įrašo (tik OVC-HEV)

                        82

                        WLTP bendras visos elektrinės ridos ekvivalentas (EAER)

                        km

                        EB tipo patvirtinimo sertifikato 2.5.3.7.2 (EAER) įrašas

                        Bendras visos elektrinės ridos ekvivalentas (EAER) (tik OVC-HEV)

                        83

                        Pereinamojo ciklo indekso numeris

                        -

                        Reglamento (ES) 2017/1151 I priedo 8a priedėlio 2.1.1.4.1.4 punktas

                        OVC-HEV atveju nurodomas pereinamojo ciklo indekso numeris

                        84

                        Santykinis elektros energijos pokytis REECi per kiekvieną bandymą įkrovos naudojimo režimo sąlygomis

                        -

                        Apskaičiuojamas pagal Reglamento (ES) 2017/1151 XXI priedo 8 papildomo priedo 3.2.4.5.2 punktą

                        Nurodomas kiekvieno CD bandymo REECi

                        85

                        NEDC įkrovos palaikymo režimo sąlygomis išmetamo CO2 kiekis (deklaruotas, B sąlyga)

                        gCO2/km

                        Informacinis dokumentas (Reglamento (ES) 2017/1151 I priedo 3 priedėlis)

                        (NOVC-HEV atveju – 3.5.7.2.1 įrašas; OVC-HEV atveju – 3.5.7.2.2 įrašas)

                        Pirminės įrangos gamintojo deklaracija

                        NOVC-HEV atveju – deklaruota bendra NEDC CO2 kiekio vertė; OVC-HEV atveju – deklaruota bendra įkrovos palaikymo režimo sąlygomis išmetamo CO2 masė (NEDC B sąlyga)

                        86

                        NEDC įkrovos naudojimo režimo sąlygomis išmetamo CO2 kiekis (deklaruotas, A sąlyga)

                        gCO2/km

                        Informacinis dokumentas (Reglamento (ES) 2017/1151 I priedo 3 priedėlio 3.5.7.2.3 įrašas)

                        Bendras įkrovos naudojimo režimo sąlygomis išmetamo CO2 kiekis, pirminės įrangos gamintojo deklaracija (tik OVC-HEV)

                        87

                        NEDC svertinis bendras išmetamo CO2 kiekis (deklaruotas)

                        gCO2/km

                        Pirminės įrangos gamintojo deklaracija

                        Pirminės įrangos gamintojo deklaracija (tik OVC-HEV)

                        88

                        OVC-HEV transporto priemonių NEDC elektrinė rida (deklaruota)

                        km

                        Pirminės įrangos gamintojo deklaracija

                        Pirminės įrangos gamintojo deklaracija (tik OVC-HEV)

                        89

                        Koregavimo koeficientas KCO2 įkrovos palaikymo režimo sąlygomis

                        (g/km) / (Wh/km)

                         Reglamento (ES) 2017/1151 XXI priedo 8 papildomo priedo 2 priedėlio 2.3.2 punktas

                        NOVC ir OVC-HEV taikomas RCB CO2 masės koregavimo koeficientas

                        90

                        Hibridinės transporto priemonės konfigūracija (P0, P1, P2, P2 su planetine pavara, P3 arba P4)***

                        -

                        Ar transporto priemonėje yra elektros mašina (skirta transporto priemonei varyti ir elektros energijai gaminti), esanti P0, P1, P2, P2 su planetine pavara, P3 arba P4 padėtyje arba keliose iš šių padėčių?

                         Pirminės įrangos gamintojo deklaracija

                        91

                        Kiekvienos elektros mašinos didžiausioji atiduodamoji galia (P0, P1, P2, P2 su planetine pavara, P3 arba P4)***

                        kW

                        Reglamento (ES) 2017/1151 I priedo 3 priedėlio 3.3.1.1.1 punktas

                        Pirminės įrangos gamintojo deklaracija

                        92

                        Kiekvienos elektros mašinos didžiausias sukimo momentas (P0, P1, P2, P2 su planetine pavara, P3 arba P4)***

                        Nm

                        Pirminės įrangos gamintojo deklaracija

                        93

                        Kiekvienos elektros mašinos sukimosi greičio ir atskaitinio sukimosi greičio santykis (P0, P1, P2, P2 su planetine pavara, P3 arba P4)***

                        -

                        Pirminės įrangos gamintojo deklaracija

                        94

                        Traukos ĮEKS talpa

                        Ah

                        Reglamento (ES) 2017/1151 I priedo 3 priedėlio 3.3.2.3 punktas

                        Pirminės įrangos gamintojo deklaracija

                        95

                        Traukos ĮEKS srovės stipris

                        A

                        Reglamento (ES) 2017/1151 XXI priedo 8 papildomo priedo 3 priedėlis

                        Bandymui (-ams) naudojamos 20 Hz dažnio laiko eilutės vertės sudarant imtį 1 Hz dažniu

                        96

                        Traukos ĮEKS technologijos tipas

                        -

                        Reglamento (ES) 2017/1151 I priedo 8a priedėlio 1.1.10 punktas

                        Pirminės įrangos gamintojo deklaracija

                        97

                        Traukos ĮEKS pradinė įkrovos būsena

                        %

                        Pirminės įrangos gamintojo deklaracija

                        98

                        ĮEKS elementų skaičius

                        Reglamento (ES) 2017/1151 I priedo 3 priedėlio 3.3.2.1 punktas

                        Pirminės įrangos gamintojo deklaracija

                        99

                        Traukos ĮEKS įtampos vardinė vertė / laiko eilutė

                        V

                        Reglamento (ES) 2017/1151 XXI priedo 8 papildomo priedo 3 priedėlis

                        Bandymui naudojamos vardinės arba laiko eilutės vertės (ne mažesniu kaip 20 Hz dažniu)

                        100

                        Variklio tuščiosios eigos inercinio riedėjimo metu funkcija

                        -

                        Taip / ne

                        Ar transporto priemonė turi variklio tuščiosios eigos inercinio riedėjimo metu funkciją (kad, siekiant taupyti degalus, variklis veiktų tuščiąja eiga transporto priemonei riedant iš inercijos)?

                        101

                        Variklio išsijungimo inercinio riedėjimo metu funkcija

                        -

                        Taip / ne

                        Ar transporto priemonė turi variklio išsijungimo inercinio riedėjimo metu funkciją (kad, siekiant taupyti degalus, variklis būtų išjungiamas transporto priemonei riedant iš inercijos)?

               ***
                     P0: elektros mašina prijungta prie variklio pavaros diržo, todėl atskaitinis greitis yra variklio sūkių skaičius.

               P1: elektros mašina prijungta prie variklio alkūninio veleno, todėl atskaitinis greitis yra variklio sūkių skaičius.

               P2: elektros mašina sumontuota tiesiai prieš pavarą (pavarų dėžę arba nepertraukiamą belaipsnę pavarą), todėl atskaitinis greitis yra pavaros pirminio veleno greitis.

               P2 su planetine pavara: elektros mašina prijungta prie to planetinės pavaros krumpliaračio, kuris nėra prijungtas nei prie vidaus degimo variklio, nei prie pagrindinės pavaros pusės ir kuris toliau vadinamas palydovų puse. Šiuo atveju nurodytinas greičio santykis – tai elektros mašinos ir palydovų pusės sukimosi greičio santykis (atskaitinis greitis), atspindintis reduktoriaus daromą greičio didinimo ir (arba) lėtinimo poveikį.

               P3: elektros mašina yra prieš pat varomosios ašies pagrindinę pavarą, todėl atskaitinis greitis yra pagrindinės pavaros pirminio veleno sukimosi greitis (tai taikoma ir elektros mašinoms, prijungtoms prie planetinės pavaros pagrindinės pavaros pusės krumpliaračio). Transporto priemonėje gali būti iki dviejų P3 mašinų (viena (P3a) skirta priekinei, kita (P3b) – galinei ašiai).

               P4: elektros mašina yra už pagrindinės pavaros, todėl atskaitinis greitis yra rato sūkių skaičius. Transporto priemonėje gali būti iki keturių P4 variklių (po vieną kiekvienam ratui, P4a – priekinių ratų, o P4b – galinių ratų).

               Papildomos šių įvesties duomenų specifikacijos turi būti pateiktos koreliacijos priemonės įvesties šablone.“;

               (d)4.2.1.4.2 punkto antra pastraipa papildoma šiuo sakiniu:

               „Taikant d punktą, jei kelio apkrovos matricos šeimos kelio apkrovos koeficientai buvo nustatyti pagal 2.3.8.2.1 punkto a papunktį, atskiros transporto priemonės kelio apkrovos koeficientai gali būti nustatomi pagal 4.2.1.5 punkto antroje pastraipoje nurodytą formulę.“

               2 straipsnis

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               1 straipsnio 2 punkto c papunktis taikomas nuo 2020 m. sausio 1 d.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2019 10 31

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 140, 2009 6 5, p. 1.

                     (2)

                        2019 m. balandžio 17 d. Europos Parlamento ir Tarybos reglamentas (ES) 2019/631, kuriuo nustatomos naujų lengvųjų automobilių ir naujų lengvųjų komercinių transporto priemonių išmetamo CO2 normos, ir kuriuo panaikinami reglamentai (EB) Nr. 443/2009 ir (ES) Nr. 510/2011 (OL L 111, 2019 4 25, p. 13).

                     (3)

                        2017 m. birželio 1 d. Komisijos reglamentas (ES) 2017/1151, kuriuo papildomas Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos, iš dalies keičiama Europos Parlamento ir Tarybos direktyva 2007/46/EB, Komisijos reglamentas (EB) Nr. 692/2008 bei Komisijos reglamentas (ES) Nr. 1230/2012 ir kuriuo panaikinamas Komisijos reglamentas (EB) Nr. 692/2008 (OL L 175, 2017 7 7, p. 1).

                     (4)

                        2017 m. birželio 2 d. Komisijos įgyvendinimo reglamentas (ES) 2017/1153, kuriuo nustatoma dėl reglamentuojamos bandymo procedūros pakeitimo reikalingų koreliacijos parametrų nustatymo metodika ir iš dalies keičiamas Reglamentas (ES) Nr. 1014/2010 (OL L 175, 2017 7 7, p. 679).


title: KOMISIJOS ĮGYVENDINIMO REGLAMENTAS (ES) …/... dėl kompetentingų institucijų koordinuotai vykdomos gyvūninių produktų, genetinės medžiagos produktų, šalutinių gyvūninių produktų ir sudėtinių produktų nuodugnesnės oficialiosios kontrolės procedūrų pasienio kontrolės postuose

text:
KOMISIJOS ĮGYVENDINIMO REGLAMENTAS (ES) …/...

               2019 11 07

               dėl kompetentingų institucijų koordinuotai vykdomos gyvūninių produktų, genetinės medžiagos produktų, šalutinių gyvūninių produktų ir sudėtinių produktų nuodugnesnės oficialiosios kontrolės procedūrų pasienio kontrolės postuose

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas)
                  1
               , ypač į jo 65 straipsnio 6 dalį,

               kadangi:

               (1)Reglamente (ES) 2017/625 nustatytos tam tikros gyvūnų ir prekių, kurie turi būti sistemingai tikrinami pasienio kontrolės postuose prieš įvežant į Sąjungą, kategorijos;

               (2)remiantis Reglamento (ES) 2017/625 65 straipsnio 4 dalimi, kurioje nustatyta, kad, jeigu veiklos vykdytojas įtariamas nesąžininga ar klaidinančia praktika arba jei rimtai ar pakartotinai pažeidžiamos to reglamento 1 straipsnio 2 dalyje nurodytos taisyklės, kompetentingos institucijos turėtų vykdyti nuodugnesnę tos pačios paskirties ar kilmės siuntų oficialiąją kontrolę pasienio kontrolės postuose. Pagal Reglamento (ES) 2017/625 65 straipsnio 5 dalį apie kompetentingų institucijų sprendimą vykdyti tokią nuodugnesnę kontrolę turi būti pranešta Komisijai ir valstybėms narėms naudojant oficialios kontrolės informacijos valdymo sistemą (IMSOC), nurodytą to reglamento 131 straipsnyje;

               (3)siekiant užtikrinti suderintą požiūrį į tam tikrų prekių, įvežamų į Sąjungą, koordinuotai vykdomą nuodugnesnę kontrolę, reikėtų nustatyti išsamias tokios kontrolės vykdymo procedūras, įskaitant IMSOC naudojimo šiuo tikslu taisykles. Dėl praktinių priežasčių koordinuotai vykdoma nuodugnesnė kontrolė pasienyje turėtų būti taikoma tik tų kategorijų siuntoms, kurių kilmės ūkis gali būti identifikuotas pagal sąrašą, t. y. gyvūniniams produktams, genetinės medžiagos produktams, šalutiniams gyvūniniams produktams ir sudėtiniams produktams;

               (4)gavusi kompetentingų institucijų pranešimus pagal Reglamento (ES) 2017/625 65 straipsnio 5 dalį Komisija visų pirma turėtų įvertinti, ar neatitikties priežastis yra įtariama nesąžininga ar klaidinanti praktika arba galimas rimtas ar pakartotinis Reglamento (ES) 2017/625 1 straipsnio 2 dalyje nurodytų taisyklių pažeidimas, pavyzdžiui, kai rinkai teikiami gyvūniniai produktai, kuriuose yra teršalų arba veterinarinių vaistų liekanų, kurių kiekis viršija didžiausią leidžiamąją koncentraciją, arba produktai, kurie neatitinka Komisijos reglamento (EB) Nr. 2073/2005
                  2
                reikalavimų;

               (5)siekiant sumažinti nesąžiningos ar klaidinančios praktikos, kai oficialiajai kontrolei pateikiamos smulkios siuntos, riziką, koordinuotai vykdoma nuodugnesnė oficialioji kontrolė bus baigta, kai bendras siuntų, kurios atitiks reikalavimus,  svoris bus bent dešimt kartų didesnis už siuntos, dėl kurios priemonė pradėta taikyti, svorį. Tačiau siekiant išvengti bereikalingos administracinės ir finansinės naštos kompetentingoms institucijoms ir veiklos vykdytojams, reikėtų nustatyti reikalavimus atitinkančių siuntų, kurios bus pateiktos koordinuotai vykdomai nuodugnesnei oficialiajai kontrolei atlikti, maksimalų bendrą svorį;

               (6)jeigu atliekant koordinuotai vykdomą nuodugnesnę oficialiąją kontrolę to paties tipo, koks nurodytas pranešime pagal Reglamento (ES) 2017/625 65 straipsnio 5 dalį, pažeidimas nustatomas trims į Sąjungą įvežamoms siuntoms, koordinuotai vykdoma nuodugnesnė oficialioji kontrolė turėtų būti tęsiama toliau, kol jos rezultatai ir atitinkamų trečiųjų šalių veiksmai tenkins reikalavimus. Tokiu atveju Komisija turėtų prašyti trečiųjų šalių kompetentingų institucijų atlikti būtinus tyrimus ir imtis priemonių siekiant ištaisyti padėtį kilmės ūkyje ir pranešti Komisijai apie rezultatus;

               (7)siekiant kontrolės sistemos efektyvumo valstybės narės turėtų turėti galimybę neatlikti tam tikrų siuntų koordinuotai vykdomos nuodugnesnės oficialiosios kontrolės, kai tų siuntų į Sąjungą neleidžiama įvežti dėl kitų nei pažeidimas, dėl kurio koordinuotai vykdoma nuodugnesnė kontrolė, priežasčių;

               (8)kadangi Reglamentas (ES) 2017/625 taikomas nuo 2019 m. gruodžio 14 d., šis reglamentas taip pat turėtų būti taikomas nuo tos dienos;

               (9)šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

               1 straipsnis
               Dalykas ir taikymo sritis

               Šiame reglamente nustatomos kompetentingų institucijų koordinuotai vykdomos gyvūninių produktų, genetinės medžiagos produktų, šalutinių gyvūninių produktų ir sudėtinių produktų, įvežamų į Sąjungą pateikti rinkai, nuodugnesnės oficialiosios kontrolės procedūrų pasienio kontrolės postuose taisyklės.

               2 straipsnis
               Apibrėžtis

               Šiame reglamente kilmės ūkis –  trečiojoje šalyje, įskaitant trečiosios šalies laivus, esantis kilmės ūkis, įtrauktas į sąrašus, sudarytus gyvūninių produktų, genetinės medžiagos produktų, šalutinių gyvūninių produktų ir sudėtinių produktų eksporto į Sąjungą tikslais pagal atitinkamus Sąjungos teisės aktus.

               3 straipsnis
               Koordinuotai vykdomos nuodugnesnės oficialiosios kontrolės inicijavimas

               1.Kompetentingos institucijos, per IMSOC pranešdamos Komisijai ir kitoms valstybėms narėms apie savo sprendimą pagal Reglamento (ES) 2017/625 65 straipsnio 5 dalį, nurodo kilmės ūkį, prekių kategoriją, įskaitant jų aprašymą ir Kombinuotosios nomenklatūros kodą, nustatytą Tarybos reglamento (EEB) Nr. 2658/87
                  3
                I priede, ir pažeidimą, dėl kurio turi būti koordinuotai vykdoma nuodugnesnė oficialioji kontrolė.

               2.Gavusi 1 dalyje nurodytą pranešimą Komisija įvertina, ar laikomasi toliau nurodytų sąlygų:

               (a)ar pranešimas yra grindžiamas įtariama nesąžininga ar klaidinančia praktika arba galimu rimtu ar pakartotiniu Reglamento (ES) 2017/625 1 straipsnio 2 dalyje nurodytų taisyklių pažeidimu;

               (b)ar pranešimas yra susijęs su veiksmu arba neveikimu, už kurį atsakingas atitinkamos siuntos kilmės ūkis;

               (c)ar atitinkamai siuntai jau netaikoma koordinuotai vykdoma nuodugnesnė oficialioji kontrolė pagal šį reglamentą; taip pat

               (d)ar atitinkamai siuntai dėl to paties pažeidimo, kuris nurodytas 1 dalyje minėtame pranešime, netaikomos neatidėliotinos priemonės, priimtos pagal Europos Parlamento ir Tarybos reglamento (EB) Nr. 178/2002
                  4
                53 straipsnį arba pagal Reglamento (ES) 2016/429
                  5
                261 straipsnį, arba specialios priemonės, priimtos pagal Reglamento (ES) 2017/625 128 straipsnį.

               3.Komisija IMSOC užregistruoja 2 dalyje nurodyto vertinimo rezultatus.

               4.Jeigu 2 dalyje nurodyto vertinimo rezultatai rodo, kad būtinos sąlygos įvykdytos, kompetentingos institucijos atlieka koordinuotai vykdomą nuodugnesnę oficialiąją kontrolę pasienio kontrolės postuose visose valstybėse narėse.

               4 straipsnis
               Koordinuotai vykdomos nuodugnesnės oficialiosios kontrolės procedūros

               1.Kompetentingos institucijos pasienio kontrolės postuose visose valstybėse narėse dėl to paties IMSOC pagal 3 straipsnio 1 dalį nurodyto pažeidimo atlieka kiekvienos to paties kilmės ūkio ir tos pačios kategorijos prekių siuntos tapatumo ir fizinius patikrinimus, nurodytus Reglamento (ES) 2017/625 49 straipsnyje.

               2.1 dalyje nurodytiems patikrinimams siuntos atrenkamos pagal Kombinuotosios nomenklatūros kodus, nurodytus IMSOC pagal 3 straipsnio 1 dalį.

               3.Jeigu šių kodų nepakanka nurodytų prekių kategorijai tiksliai identifikuoti, kompetentingos institucijos pasienio kontrolės postuose atlieka tik siuntų, atrinktų pagal šiuo kodus, koordinuotai vykdomą nuodugnesnę oficialiąją kontrolę, jeigu jos atitinka 3 straipsnio 1 dalyje nurodytų prekių aprašymą.

               4.Kompetentingos institucijos IMSOC užregistruoja priežastis, dėl kurių atrinktai siuntai netaikoma koordinuojama nuodugnesnė oficialioji kontrolė pagal 3 dalį.

               5 straipsnis
               Priverstiniai patikrinimai

               1.Jeigu koordinuotai vykdant nuodugnesnę oficialiąją kontrolę to paties tipo, koks nurodytas 3 straipsnio 1 dalyje minėtame pranešime, pažeidimas nustatomas trims į Sąjungą įvežamoms siuntoms, Komisija paprašo trečiosios šalies, kurioje yra reikalavimų neatitinkančių siuntų kilmės ūkis, kompetentingos institucijos::

               a)atlikti būtinus tyrimus pažeidimo priežastims nustatyti (priverstiniai patikrinimai);

               b)priimti veiksmų planą, skirtą  padėčiai kilmės ūkyje veiksmingai ištaisyti; taip pat

               c)pranešti apie a ir b punktuose nurodytus veiksmus, įskaitant veiksmų plano įgyvendinimo rezultatus.

               2.Komisija atidžiai stebi priverstinių patikrinimų rezultatus ir veiksmų plano įgyvendinimą ir imasi tolesnių veiksmų, įskaitant priemones pagal Reglamento (EB) 178/2002 53 straipsnį ir Reglamento (ES) 2017/625 127 straipsnio 4 dalį, jeigu:

               a)trečiosios šalies kompetentinga institucija nesiima tinkamų veiksmų, kad veiksmingai ištaisytų padėtį arba

               b)valstybių narių kompetentingos institucijos ir toliau praneša apie nepatenkinamus koordinuotai vykdomos nuodugnesnės oficialiosios kontrolės rezultatus.

               6 straipsnis
               Koordinuotai vykdomos nuodugnesnės oficialiosios kontrolės pabaiga

               1.Nuodugnesnė oficialioji kontrolė baigiama koordinuotai vykdyti tokiais atvejais:

               a)kai kompetentinga institucija nusprendžia atšaukti 3 straipsnio 1 dalyje nurodytą pranešimą ir naudodamasi IMSOC apie tai informuoja Komisiją ir kitas valstybes nares nurodydama sprendimą pagrindžiančias priežastis arba

               b)kai įvykdomos šios sąlygos:

               i)valstybių narių pasienio kontrolės postų kompetentingos institucijos IMSOC užregistravo bent 10 patenkinamų koordinuotai vykdomos nuodugnesnės oficialiosios kontrolės rezultatų iš eilės ir

               ii)bendras i papunktyje nurodytų siuntų svoris yra bent 10 kartų didesnis nei siuntos, dėl kurios pateiktas 3 straipsnio 1 dalyje nurodytas pranešimas, svoris arba 300 tonų grynąjį svorį, priklausomai nuo to, kuris yra mažesnis.

               2. Tačiau, jeigu Komisija paprašė atlikti priverstinius patikrinimus pagal 5 straipsnio 1 dalies a punktą, koordinuojama nuodugnesnė oficialioji kontrolė baigiama vykdyti, kai:

               a)valstybių narių pasienio kontrolės postų kompetentingos institucijos IMSOC užregistravo bent 30 patenkinamų koordinuotai vykdomos nuodugnesnės oficialiosios kontrolės rezultatų iš eilės; ir

               b)trečiosios šalies kompetentinga institucija priėmė patenkinamą veiksmų planą pagal 5 straipsnio 1 dalies b punktą.

               7 straipsnis
               Koordinuotai vykdomos nuodugnesnės oficialiosios kontrolės išlaidos

               Koordinuotai vykdomos nuodugnesnės oficialiosios kontrolės išlaidas padengia veiklos vykdytojas, atsakingas už siuntą, kuriai tokia kontrolė vykdoma.

               8 straipsnis
               Siuntos, kurioms netaikoma koordinuotai vykdoma nuodugnesnė oficialioji kontrolė

               1.
                     Kompetentingos institucijos gali koordinuotai nevykdyti siuntos nuodugnesnės oficialiosios kontrolės, kai tos siuntos į Sąjungą  neleidžiama įvežti pagal Reglamento (ES) 2017/625 66 straipsnio 1 dalį dėl kitų nei pažeidimas, dėl kurio koordinuotai vykdoma nuodugnesnė oficialioji kontrolė, priežasčių.

               2.
                     Kompetentingos institucijos IMSOC užregistruoja priežastis, dėl kurių pagal 1 dalį koordinuotai nevykdoma siuntos nuodugnesnė oficialioji kontrolė.

               9 straipsnis
               Įsigaliojimas ir taikymas

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Jis taikomas nuo 2019 m. gruodžio 14 d.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2019 11 07

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 95, 2017 4 7, p. 1.

                     (2)

                        2005 m. lapkričio 15 d. Komisijos reglamentas (EB) Nr. 2073/2005 dėl maisto produktų mikrobiologinių kriterijų (OL L 338, 2005 12 22, p. 1).

                     (3)

                        1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros
                        bei dėl Bendrojo muitų tarifo (OL L 256, 1987 9 7, p. 1).

                     (4)

                        2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).

                     (5)

                        2016 m. kovo 9 d. Europos Parlamento ir Tarybos reglamentas (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (OL L 84, 2016 3 31, p. 1).